Aquest tràmit es pot sol·licitar quan hi hagi una convocatòria oberta.
Cal indicar en el camp assumpte: Sol·licitud de participació en la convocatòria de provisió amb núm. PRE/_/_ i el nom del lloc de treball al qual s'opta.
Com a documentació annexa, cal adjuntar obligatòriament el formulari de sol·licitud de participació en convocatòries de provisió de llocs i la documentació que escaigui, preferentment en format PDF, ZIP o RAR.
Es poden presentar a qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, d'acord amb el que estableix la disposició derogatòria única de la Llei 39/2015, d'1 d'octubre, del procediment administratiu comú de les administracions públiques.
En cas que les persones aspirants no tinguin el certificat acreditatiu de coneixements de llengua catalana corresponent al nivell assenyalat en la convocatòria o a un nivell superior, o un dels altres títols, diplomes i certificats equivalents establerts per l'Ordre VCP/491/2009, de 12 de novembre, modificada per l'Ordre VCP/233/2010, de 12 d'abril, transcorregut el termini de presentació de sol·licituds de participació, s'especificaran, en el tauler d'anuncis de la Seu electrònica de l'Administració de la Generalitat de Catalunya ( tauler.gencat.cat ), el dia, l'hora i el lloc de realització del mitjà d'acreditació dels coneixements necessaris de llengua catalana.
Transcorreguts els terminis previstos de presentació de sol·licituds, la Junta de Mèrits i Capacitats elaborarà la proposta de persones aspirants admeses i excloses, amb indicació dels motius d'exclusió, que es farà publica en el tauler d'anuncis de la Seu electrònica de l'Administració de la Generalitat de Catalunya ( tauler.gencat.cat ).
La Junta de Mèrits i Capacitats anunciarà, si escau, amb una antelació mínima de 5 dies hàbils, la data, l'hora i el lloc de realització del sistema o sistemes d'acreditació establert a la convocatòria (exposició memòria, cas pràctic, etc.).
Una vegada efectuada la valoració dels mèrits i les capacitats previstos segons els sistemes d'acreditació que s'hagin establert, la Junta de Mèrits i Capacitats elaborarà la proposta provisional de resolució del concurs, la qual es publicarà al tauler electrònic ( tauler.gencat.cat ), a fi i efecte que les persones interessades puguin formular, en el termini de 10 dies hàbils, les observacions o reclamacions que considerin pertinents.
La Junta de Mèrits i Capacitats elaborarà la proposta definitiva de resolució del concurs, que elevarà a l'òrgan convocant per tal que, si escau, l'aprovi i efectuï la resolució definitiva del concurs.
Transcorreguts els terminis previstos de presentació de sol·licituds s'elaborarà la proposta de persones aspirants admeses i excloses, amb indicació dels motius d'exclusió, que es farà publica en el tauler d'anuncis de la Seu electrònica de l'Administració de la Generalitat de Catalunya ( tauler.gencat.cat ).
Les actuacions d'aquest procés que requereixin notificació a les persones aspirants es faran públiques en el tauler d'anuncis de la Seu electrònica de l'Administració de la Generalitat de Catalunya ( tauler.gencat.cat ), d'acord amb el que preveu l'article 58.4 c) de la Llei 26/2010, del 3 d'agost.
La resolució definitiva de la convocatòria es dictarà dins el termini d'un mes a comptar de l'endemà de la finalització del termini de presentació de sol·licituds, i es publicarà al DOGC.
En casos degudament justificats es podrà prorrogar aquest termini com a màxim per un altre mes.
En les convocatòries de concurs específic, contra els actes definitius o de tràmit de la Junta de Mèrits i Capacitats, si aquests últims decideixen directament o indirectament el fons de l'assumpte, determinen la impossibilitat de continuar el procediment o produeixen indefensió o perjudici irreparable als drets i interessos legítims, les persones interessades poden interposar recurs d'alçada davant l'òrgan que va dictar l'acte que s'impugna o davant el competent per resoldre'l, en el termini d'un mes a comptar de l'endemà de la seva exposició pública, d'acord amb els articles 112, 121 i 122 de la Llei 39/2015, d'1 d'octubre.
Contra la resolució de convocatòria i contra la resolució que resol la convocatòria, que exhaureix la via administrativa, les persones interessades poden interposar, amb caràcter potestatiu, recurs de reposició davant el mateix òrgan que l'hagi dictada en el termini d'un mes a comptar de l'endemà de la seva publicació al Diari Oficial de la Generalitat de Catalunya (DOGC), d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé recurs contenciós administratiu en el termini de dos mesos a comptar de l'endemà de la publicació al DOGC davant els jutjats contenciosos administratius de Barcelona, o el corresponent al lloc del seu domicili, d'acord amb el que disposen els articles 8.2, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.